b'\n_START_ARTICLE_\nEsc\xc3\xa0ndol de les mensualitats\n_START_SECTION_\nAntecedents\n_START_PARAGRAPH_\nEl dissabte 18 de setembre del 2004 la revista Veja denuncia en portada la compravenda del PTB pel PT. L\'article de l\'interior denuncia que el Partit dels Treballadors havia subornat a cada diputat federal del Partit Laboral Brasiler amb una suma de 150.000,00 reals a canvi que els parlamentaris donessin suport a l\'executiu._NEWLINE_El 24 de setembre del 2004 el peri\xc3\xb2dic carioca Jornal do Brasil desvetlla m\xc3\xa9s casos de suborn al Congr\xc3\xa9s Nacional brasiler. Concretament, l\'article en q\xc3\xbcesti\xc3\xb3 denuncia que Asesto Teixeira, exministre de les comunicacions, hauria comunicat de l\'exist\xc3\xa8ncia de mensualitats, d\'aqu\xc3\xad el nom de l\'esc\xc3\xa0ndol, al Ministeri P\xc3\xbablic Federal._NEWLINE_L\'endem\xc3\xa0 el mateix Jornal do Brasil publica una altra not\xc3\xadcia en qu\xc3\xa8 s\'hi refereix el President de la Cambra dels Diputats, Jo\xc3\xa3o Paulo Cunha (del partit PT), que hauria prom\xc3\xa8s que investigaria l\'assumpte, per\xc3\xb2 el mateix peri\xc3\xb2dic denuncia al President del PPS, Roberto Freire, pel seu comentari "aquest assumpte circula des de fa mesos al Congr\xc3\xa9s sense que ning\xc3\xba hi tingut valor d\'encarar-lo".\n_START_SECTION_\nL\'esclat de l\'esc\xc3\xa0ndol\n_START_PARAGRAPH_\nEl 14 de maig del 2005 un altre n\xc3\xbamero de la revista Veja denuncia una xarxa de corrupci\xc3\xb3 al servei de Correus del pa\xc3\xads. El director del Departament de Contractaci\xc3\xb3 i Administraci\xc3\xb3 de Material de Correus, Maur\xc3\xadcio Marinho, estaria tamb\xc3\xa9 involucrat en l\'assumpte. Concretament, el peri\xc3\xb2dic posa per escrit el proc\xc3\xa9s de pagament de propines mitjan\xc3\xa7ant v\xc3\xaddeos amb c\xc3\xa0mera oculta, cosa que indigna de seguida la poblaci\xc3\xb3, que no triga a sortir al carrer davant les filtracions constants de la premsa en relaci\xc3\xb3 a aquests suborns. Les investigacions period\xc3\xadstiques destapen que l\'afer de corrupci\xc3\xb3 ateny l\'empresa portuguesa Portugal Telecom i l\'exministe portugu\xc3\xa8s d\'Obres P\xc3\xbabliques.'